Namibiër trap vir mediese studente - Social Issues - Windhoek Express
Thursday, February 27th, 2020 06:12:18
Die groep mediese studente beplan om N$100 000 in te samel om basiese noodsaaklikhede vir hul mede-studente in te samel.
Christoff Greyling, Wonderboy Nkosi, Mias Marais, Breda Reed, Luke Titus en prof. Wim de Villiers (voor).
'n Groep mediese studente van die Universiteit Stellenbosch onderneem tot 8 Desember 'n ambisieuse 902 km fietstoer vanaf Vioolsdrift aan die Namibiese grens tot by Kaap Agulhas, die mees suidelike punt van Afrika.
Die projek is 'n inisiatief van Breda Reed, 'n Namibiër en derde jaar mediese student op die Tygerberg-kampus en vier van sy mede­studente.
“Ons wil ons vriende help om dokters te word. Ons dink nie dit is regverdig dat sommige studente uitval omdat hulle nie toegang tot basiese noodsaaklikhede het nie.”
Die groep bestaan uit mediese studente Breda Reed (Windhoek), Mias Marais (Ceres), Luke Titus (Worcester) en Christoff Greyling (Durbanville), en Wonderboy Nkosi (Nelspruit), 'n student in dieetkunde.
Die studente se doel is om N$100 000 in te samel en hulle doen 'n beroep op veral diegene in die mediese beroepe om by te dra tot 'n fonds om te verseker dat hul mede-mediese studente nie finansieel uitgesluit word nie.
Prof. Wim de Villiers, rektor en visekanselier wat self 'n mediese agtergrond het, ondersteun die inisiatief ten volle en sal saam met die groep van Stellenbosch na Fransch-hoek ry.
De Villiers het vroeër vanjaar die Kaapstadse Fietstoer ­voltooi om fondse vir beurse in te samel.
“Dit is werklik bemoedigend om die passie en entoesiasme van ons ­personeel, studente en alumni te sien om studentesukses by die US te help verseker. Die passie ­waarmee hierdie jong mans iets wil doen om die uiters relevante kwessie van ­studente finansiële nood die hoof te bied, is inspirerend,” sê De Villiers.
Die groep het Vrydag vanaf die Tygerbergkampus tot op Vioolsdrift gereis van waar hulle gister tot op Springbok fiets gery het.
Vandag ry hulle tot op Garries, Maandag tot op Vanrynsdorp, Dinsdag tot op Citrusdal, Woensdag tot op Malmesbury en Donderdag vat hulle die pad tot by die Tygerbergkampus.
Op Vrydag 7 Desember ry hulle vanaf die ­Tygerbergkampus tot op Caledon (via Stellenbosch en Fransch-hoek) en op Saterdag 8 Desember ry hulle die laaste 110 km tot op Kaap Agulhas.
Die studente se vordering kan op die Hippocampus Facebook-blad gevolg word.